b'\n_START_ARTICLE_\nVariacije (glasba)\n_START_PARAGRAPH_\nVariacije ali tema z variacijami (tudi variacije na t\xc3\xa9mo) so glasbena oblika, pri kateri za\xc4\x8detnemu glasbenemu materialu (t\xc3\xa9mi) sledi niz kraj\xc5\xa1ih ali dalj\xc5\xa1ih odsekov, v katerih se tema spreminja. Spremembe so lahko harmonske, melodi\xc4\x8dne, kontrapunkti\xc4\x8dne, ritmi\xc4\x8dne ipd. Tema mora biti prikladna za variiranje, kar pomeni, da mora imeti enostavno in pregledno strukturo oz. ritmi\xc4\x8dno in melodi\xc4\x8dno samonikla. Variacijski obliki sta poleg teme z variacijami \xc5\xa1e passacaglia in chaconna._NEWLINE_Princip spreminjanja tematskega materiala sega dale\xc4\x8d v preteklost, v formalnem smislu pa se je princip variiranja pojavil v 15. stoletju z razvojem instrumentalne glasbe. \xc5\xa0panski skladatelji 16. stoletja so jih imenovali diferentias, ve\xc4\x8dji razmah pa so do\xc5\xbeivele v glasbi angle\xc5\xa1kih virginalistov (William Byrd), predvsem v okviru skladb za instrumente s tipkami. Variacije so lahko samostojna skladba ali pa del (stavek) cikli\xc4\x8dne skladbe. Pri passacagliah in chaconnah ostinatni bas poteka skozi vso skladbo, fantazijske variacije pa postopke variiranja uporabljajo na svobodnej\xc5\xa1i na\xc4\x8din.'